पहले ही दिन के बाद दिल्ली डेयर डेविल्स की टीम प्रबंधन ने तय किया कि ईश्वर को टीम का हिस्सा बनाएंगे। उनको टीम के साथ टीम के होटल में ही ठहराया गया। सवा महीने के आइपीएल के लिए उनका अच्छा मेहनताना तय किया गया। ईश्वर की प्रतिभा और कला गजब की थी। सभी बल्लेबाज उनकी गेंदों को खेलने के अभ्यास से अपने को तैयार करना चाहते थे। भारत के लिए खेले गौतम गंभीर हों या ऑस्ट्रेलिया की ओर से खेलने वाले ग्लेन मैक्स्वेल हों या इंग्लैंड की ओर से खेलने वाले जैसन रॉय या फिर न्यूजी़लैंड की ओर से खेलने वाले कॉलिन मुनरों हों, सभी ईश्वर की प्रतिभा से अपने को परखना चाहते थे। इनमें से ज्यादातर सभी को अभ्यास के दौरान ईश्वर की गेंदो के सामने बल्ले छूटते देखा जा सकता था। यह सब उनकी गेंदों की तेजी और सही टप्पे की करामाती प्रतिभा के कारण था। ईश्वर पांच-छह बल्लेबाजों को अकेले ही थका कर हैरान करने का माद्दा रखते देखे गए।